十三勢歌
清　武禹襄 
十三總勢莫輕視，命意源頭在腰際。
變轉虛實須留意，氣遍身軀不少滯。
靜中觸動動猶靜，應敵變化示神奇。
勢勢存心揆用意，得來全不費功夫。
刻刻留心在腰間，腹內鬆淨氣騰然。
尾閭中正神貫頂，滿身輕利頂頭懸。
仔細留心向推求，屈伸開合聽自由。
入門引路須口授，功夫無息法自修。
若問體用何為準，意氣君來骨肉臣。
詳推用意終何在，益壽延年不老春。
歌兮歌兮百四十，字字真切義無遺。
若不向此推求去，枉費功夫貽歎息。

十三勢行功心解
清　武禹襄 
以心行氣，務令沈著，乃能收斂入骨。
以氣運身，務令順遂，乃能便利從心。
精神能提得起，則無遲重之虞，所謂頂頭懸也。
意氣須換得靈，乃有圓活之趣，所謂轉變虛實也。
發勁須沉著鬆淨，專注一方。立身須中正安舒，支撐八面。
行氣如九曲珠，無往不利。運勁如百煉鋼，無堅不摧。
形如搏兔之鶻。神如捕鼠之貓，靜如山岳，動如江河。
蓄勁如張弓，發勁如放箭。曲中求直，蓄而後發。
力由脊發，步隨身換。收即是放，斷而復連。
往復須有摺疊，進退須有轉換。
極柔軟，然後極堅剛。
能呼吸，然後能靈活。
氣以直養而無害，勁以曲蓄而有餘。
心為令，氣為旗，腰為纛，先求展開，後求緊湊，乃可臻於縝密矣。 
解曰︰先在心，後在身，腹鬆氣沈入骨，神舒體靜，刻刻在心。

切記一動無有不動，一靜無有不靜。
牽動往來氣貼背，而斂入脊骨，內固精神，外示安逸。
邁步如貓行，運勁如抽絲，全身意在精神，不在氣，在氣則滯。
有氣則無力，無氣則純剛，氣若車輪，腰如車軸。 

又曰：彼不動，己不動。彼微動，己先動。
勁似鬆非鬆，將展未展，勁斷意不斷。